Boek: Die seuns van Bird IslandDit is die laat tagtigerjare. Ernstige aantygings teen drie prominente NP-ministers doen die ronde. Een van die drie is, naas die staatshoof, die magtigste man in Suid-Afrika. ’n Polisieman en ’n joernalis ondersoek die gerugte dat jong seuns op ’n eiland aan die kus van Port Elizabeth misbruik word. Mark Minnie en Chris Steyn beweer dat hulle, onafhanklik van mekaar, op dieselfde donker geheim afgekom het. Volgens Minnie en Steyn het die saak egter net kortstondig aandag gekry voordat dit doodgesmoor is en verdwyn het. Dertig jaar later sit Steyn en Minnie al die inligting wat hulle versamel het in dié opspraakwekkende boek bymekaar en vertel ’n verhaal van beweerde misdaad, toesmeerdery en amptelike medepligtigheid in die beweerde verkragting, en moontlik selfs moord, van kinders. Oor die outeurs: Mark Minnie is ’n voormalige polisieman wat in die 1980’s by die Suid-Afrikaanse Polisie (SAP) se Narkotikaburo as speurder gewerk het. Sedert hy Suid-Afrika in 2007 verlaat het, het hy ’n CELTA-onderwyssertifikaat deur die Universiteit van Cambridge in Londen verwerf. Daarna het hy vir die Universiteit van Cambridge en die British Council in China as Engelse eksaminator gewerk. Tans werk hy as ’n Engelsonderwyser by die Universiteit van Guangzhou in China. Al woon hy in ’n land ver van die huis, is sy gunsteling-tydverdryf om saam met mede-buitelanders daar sport te kyk, veral wanneer die manne in groen en goud speel. Chris Steyn is ’n ondersoekende skrywer en joernalis. Sy het oor die jare vir die Rand Daily Mail, The Star en die Cape Times gewerk. Sy was redakteur van die ondersoekende joernalistiekspan van sestien koerante in die Independent Newspapers-groep. Nadat sy geweier het om teen een van haar bronne te getuig, is sy noodgedwonge in ballingskap om gevangenisstraf in Suid-Afrika vry te spring. Terug in Suid-Afrika is sy in hegtenis geneem en aangekla omdat sy protes aangeteken het teen ’n apartheidsproklamasie wat media-vryheid drasties ingeperk het. Sy is die trotse mede-eienaar en bestuurder van ’n boekwinkel op die kusdorp waar sy tans woon. Uitgewers: Tafelberg Prys: R280-00* *Prys onderhewig aan verandering Koop die boek by Graffiti Boeke Hou Maroela Media dop vir meer oor Die Seuns van Bird Island.